དེའི་རྗེས་འབུམས་རམས་པ་ཁྲིན་ཆི་ཏུང་གིས་འཛིངས་འཁྲིལ་གྱི་འཇིག་རྟེན་ཞེས་པའི་བརྗོད་གཞིའི་ཐོག་གཏམ་བཤད་གནང་སོང་བ་དང་།ཁོང་གིས་གཏམ་བཤད་ངོ་སྤྲོད་ནང་ཚད་རྡུལ་རིག་པ་ནི་ང་ཚོའི་རྒྱུན་ལྡན་གྱི་འཚོ་བའི་ཁྲོད་དུ་མཐོང་ཆོས་ཤིག་ཆགས་ཡོད་པ་དཔེར་ན།རྩི་ཤིང་གི་འོད་ཀྱི་སྦྱོར་སྡེབ་བྱེད་ཚུལ་དང་།བྱ་རིགས་གནས་སྤོའི་སྐབས་གྱི་འགྲུལ་བསྐྱོད་བྱེད་སྟངས་ལྟ་བུ་ཡིན།བརྩེགས་སྣོལ་དང་འཛིངས་འཁྲིལ་གཉིས་ནི་ཚད་རྡུལ་འཕྲུལ་རིག་གི་ཐུན་མིན་ཁྱད་ཆོས་ཤིག་ཡིན་ཞིང་།དེས་དུས་ཀྱི་ཚད་རྡུལ་རྩིས་རིག་དང་ཚད་རྡུལ་བརྡ་འཕྲིན་འཕྲུལ་རྩལ་གཉིས་ཀྱི་ལྡེ་མིག་ལྟ་བུ་ཡང་ཡིན།འཛིངས་འཁྲུལ་གྱི་རྣམ་གཞག་ལྟར་ན་རྡུལ་ཕྲ་མོ་ཁ་ཤས་མཉམ་སྦྲེལ་གྱིས་ཚད་རྡུལ་གྱི་ངོ་བོར་འཛིངས་འཁྲིལ་བྱུང་བའི་སྐབས་སུ།རྡུལ་ཕྲ་མོ་གཅིག་གི་ཚད་རྡུལ་གནས་བབ་ལ་ཚད་འཇལ་བྱས་པ་དེ་ཡིས་ཕྲ་རྡུལ་གཞན་ཚང་མའི་ཚད་རྡུལ་གནས་བབ་བརླག་ཏུ་འཇུག་གི་ཡོད།འོན་ཀྱང་ཚད་གཞི་མ་གཞལ་གོང་དུ་རྡུལ་རེ་རེ་ལ་གནས་བབ་ངེས་ཅན་ཞིག་མེད་པར།གནས་བབ་ཅི་ཡོད་ཚང་མའི་བརྩེགས་སྣོལ་གྱི་ངོ་བོར་གནས་ཡོད།ང་ཚོའི་འཇིག་རྟེན་འདི་ནི་ཕྲ་རྡུལ་ཡོད་ཚད་ཀྱི་ཚད་རྡུལ་གནས་བབ་ཀྱིས་གྲུབ་པའི་རླབས་རྩིས་ཀྱི་རང་བཞིན་ཅན་ཞིག་ལ་ངོས་འཛིན་ཞུས་ཆོག་སྟེ།རྒྱུ་མཚན་ནི་འཇིག་རྟེན་གྱི་ཆོས་ཀུན་གཅིག་ལ་གཅུག་བརྟེན་ཡིན་པས་དང་།གནས་ཚུལ་འདི་ནི་ང་ཚོའི་སྤྱི་ཚོགས་ལ་ཡང་ཁྱབ་སྟེ།མི་རྣམས་གཅིག་ལ་གཅིག་འབྲེལ་གྱིས་གནས་ཡོད་པ་ཡིན་སྐོར་བརྗོད་འདུག